[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.11.2008

COM(2008) 750 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΡΥΘΜΙΣΤΙΚΟ ΣΧΕΔΙΟ ΔΙΑΧΕΙΡΙΣΗΣ ΤΗΣ ΕΝΑΕΡΙΑΣ ΚΥΚΛΟΦΟΡΙΑΣ ΣΤΗΝ ΕΥΡΩΠΗ (ΡΥΘΜΙΣΤΙΚΟ ΣΧΕΔΙΟ ATM)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΡΥΘΜΙΣΤΙΚΟ ΣΧΕΔΙΟ ΔΙΑΧΕΙΡΙΣΗΣ ΤΗΣ ΕΝΑΕΡΙΑΣ ΚΥΚΛΟΦΟΡΙΑΣ ΣΤΗΝ ΕΥΡΩΠΗ (ΡΥΘΜΙΣΤΙΚΟ ΣΧΕΔΙΟ ATM)

(Κείμενο που παρουσιάζει ενδιαφέρον για τον ΕΟΧ)

1. Εισαγωγή

Ο ρυθμιστικό σχέδιο ATM αποτελεί τον χάρτη πορείας για τις φάσεις ανάπτυξης και εγκατάστασης του προγράμματος SESAR, το οποίο συνιστά τον τεχνολογικό πυλώνα της πολιτικής για τον ενιαίο ευρωπαϊκό ουρανό. Σκοπός του προγράμματος SESAR είναι να αναπτυχθεί το σύστημα διαχείρισης της εναέριας κυκλοφορίας νέας γενεάς, το οποίο θα επιτρέψει να εξασφαλισθούν ασφαλείς και αποδοτικές αεροπορικές μεταφορές στην Ευρώπη κατά τα επόμενα 30 έτη.

Στόχος της παρούσας ανακοίνωσης είναι, πρώτον, να υποστηριχθεί η έγκριση του ρυθμιστικού σχεδίου SESAR από το Συμβούλιο ως αρχικό ρυθμιστικό σχέδιο ATM. Όπως είχε ζητήσει το Συμβούλιο, η ανακοίνωση περιλαμβάνει εκτίμηση του ρυθμιστικού σχεδίου SESAR, εστιάζοντας ειδικά στο περιβάλλον και τη διαχείριση των κινδύνων[1]. Η έγκριση του ρυθμιστικού σχεδίου SESAR αποτελεί προϋπόθεση για την έγκριση του ρυθμιστικού σχεδίου ATM από το διοικητικό συμβούλιο της κοινής επιχείρησης SESAR[2].

Δεύτερον, καθώς το ρυθμιστικό σχέδιο ATM θεωρείται ως έγγραφο υπό εξέλιξη[3], στην παρούσα ανακοίνωση παρουσιάζεται η διαδικασία επικαιροποίησης του ρυθμιστικού σχεδίου ATM. Η διαδικασία αυτή επιβεβαιώνει ότι η κοινή επιχείρηση SESAR και το διοικητικό της συμβούλιο λειτουργούν ως μοχλός στη διαχείριση του ρυθμιστικού σχεδίου ATM, ενώ ταυτόχρονα εξασφαλίζει ότι για οποιαδήποτε σημαντική αλλαγή ακολουθείται τυπική διαδικασία, μέσω της οποίας τα κράτη μέλη θα συνεχίσουν να ασκούν τον έλεγχό τους[4].

2. Το Ρυθμιστικό Σχέδιο ATM

2.1. Αξιοποίηση της φάσης καθορισμού του SESAR

Η φάση καθορισμού του SESAR χρηματοδοτήθηκε από κοινού από την Κοινότητα και τον Eurocontrol. Η εν λόγω φάση εκτελέσθηκε από την κοινοπραξία SESAR που συστάθηκε με συμβατική συμφωνία, η οποία συνενώνει τις δυνάμεις και την εμπειρογνωσία όλων των εμπλεκομένων παραγόντων της ATM. Η κοινοπραξία SESAR αποτέλεσε μοναδική πρωτοβουλία και συγκεντρώνει τη βέλτιστη ευρωπαϊκή εμπειρογνωσία στο πεδίο της ATM.

Η φάση καθορισμού του SESAR παρήγαγε σειρά παραδοτέων, τα οποία συγκροτούν τη βάση ανάπτυξης και εφαρμογής της νέας αντίληψης για την ATM και πραγματεύονται τις δραστηριότητες Ε&Α και επικύρωσης, μετά τις οποίες θα ακολουθήσει συντονισμένη εγκατάσταση[5].

Ένα από τα παραδοτέα που προέκυψαν από τη φάση καθορισμού του SESAR ήταν ότι το ρυθμιστικό σχέδιο SESAR συνιστά τον ακρογωνιαία λίθο, διότι προσδιορίζει τα πεδία όπου πρέπει να επέλθουν βελτιώσεις επιδόσεων, τα στοιχεία της επιδιωκόμενης αντίληψης για την ATM, περιλαμβάνει ανάλυση κόστους-αποτελέσματος και καθορίζει τον χάρτη πορείας για την εφαρμογή των επιχειρησιακών βελτιώσεων σε ένα αναλυτικό πρόγραμμα εργασίας για το SESAR. Συνεπώς, η Επιτροπή προτείνει να εγκριθεί το ρυθμιστικό σχέδιο SESAR ως αρχικό ρυθμιστικό σχέδιο ATM.

2.2. Το ρυθμιστικό σχέδιο SESAR

2.2.1. Στόχοι

Σε ανώτατο επίπεδο, το ρυθμιστικό σχέδιο SESAR καθορίζει τον τρόπο ανάπτυξης και εγκατάστασης του νέου συστήματος ATM που θα υποστηριχθεί από τη νέα αντίληψης για το σύστημα ATM, η οποία απαιτείται για την ικανοποιητική επίτευξη των γενικότερων πολιτικών στόχων για τον ενιαίο ευρωπαϊκό ουρανό.

2.2.2. Η νέα αντίληψη του συστήματος ATM

Η συμβολή του SESAR στους γενικότερους στόχους για τον ενιαίο ευρωπαϊκό ουρανό θα προέλθει από την τελείως διαφορετική θεώρηση της διαχείρισης της εναέριας κυκλοφορίας, γνωστή ως αντίληψη λειτουργίας του SESAR[6]. Κύρια χαρακτηριστικά είναι:

1. Πτήσεις με βάση τη διαδρομή και όχι τον εναέριο χώρο , ώστε κάθε αεροσκάφος να ακολουθεί την προτιμητέα διαδρομή και να επιτυγχάνει την ώρα άφιξης.

2. Συλλογικός προγραμματισμός , ώστε όλα τα μέρη που συμμετέχουν στη διαχείριση μιας πτήσης, από τη θύρα αναχώρησης έως τη θύρα άφιξης, να είναι σε θέση να προγραμματίζουν τις δραστηριότητές τους με βάση τις επιδόσεις που επιτυγχάνει το σύστημα[7].

3. Δυναμική διαχείριση του εναερίου χώρου με τη βελτίωση του συντονισμού μεταξύ πολιτικών και στρατιωτικών αρχών.

4. Νέες τεχνολογίες , οι οποίες προσφέρουν ακριβέστερη αεροπλοήγηση και βελτιστοποιημένες αποστάσεις μεταξύ αεροσκαφών, ώστε να μεγιστοποιηθεί η χωρητικότητα του εναερίου χώρου και των αερολιμένων. Οι νέες τεχνολογίες θα ενσωματωθούν σε μια εναρμονισμένη και διαλειτουργική τεχνική αρχιτεκτονική και, ταυτόχρονα, θα ανταποκρίνονται στις ανάγκες όλων των ευρωπαϊκών περιοχών.

5. Κεντρικός ο ρόλος του ανθρώπου , καθώς θα διαθέτει προηγμένα εργαλεία για να εργάζεται με ασφάλεια και χωρίς άσκοπη πίεση.

2.2.3. Η μελλοντική πορεία: δέσμες υλοποίησης και επίπεδα υπηρεσιών

Το ρυθμιστικό σχέδιο SESAR αποτελείται από τρεις διαδοχικές δέσμες υλοποίησης που αφορούν δύο επίπεδα υπηρεσιών η καθεμιά. Στο παράρτημα A δίδονται περισσότερες πληροφορίες για τις δέσμες υλοποίησης και τα επίπεδα υπηρεσιών.

2.3. Εκτίμηση του ρυθμιστικού σχεδίου SESAR

Η Επιτροπή κρίνει ότι η έκβαση της φάσης καθορισμού του SESAR είναι σήμερα η πλέον αξιόπιστη βάση για να τεθούν τα θεμέλια των επικείμενων φάσεων ανάπτυξης και εγκατάστασης του προγράμματος SESAR.

Ωστόσο, η έκβαση της φάσης καθορισμού του SESAR δεν είναι δυνατόν να θεωρηθεί ως το τελικό σχέδιο. Μετά τη φάση καθορισμού[8], αρχίζει τώρα η φάση ανάπτυξης, κατά την οποία θα επικυρωθούν νέες τεχνολογίες για τη βελτίωση των επιδόσεων και των υπηρεσιών και θα οδηγήσουν στην παγίωση του ρυθμιστικού σχεδίου ATM. Συνεπώς, το ρυθμιστικό σχέδιο ATM είναι, από τη φύση του, ένα έγγραφο σε εξέλιξη.

Στις παραγράφους που ακολουθούν περιγράφονται συνοπτικά τα θέματα που αναμένεται να εμπεδωθούν κατά τη διάρκεια της φάσης ανάπτυξης.

2.3.1. Επίτευξη κοινωνικών στόχων

Το 2005, η Επιτροπή διακήρυξε την πολιτική της θεώρηση και τους υψηλούς στόχους για τον ενιαίο ευρωπαϊκό ουρανό και τον τεχνολογικό του πυλώνα:

- να καταστεί δυνατός ο τριπλασιασμός της χωρητικότητας, ώστε να μειωθούν ταυτόχρονα οι καθυστερήσεις, τόσο στο έδαφος όσο και στον αέρα·

- να δεκαπλασιασθούν οι επιδόσεις ασφάλειας·

- να καταστεί δυνατή η μείωση των περιβαλλοντικών επιπτώσεων των πτήσεων κατά 10% και·

- να μειωθεί κατά τουλάχιστον 50% το κόστος των υπηρεσιών ATM για τους χρήστες του εναερίου χώρου.

Η φάση καθορισμού του SESAR οδήγησε στο συμπέρασμα ότι η ATM μπορεί να συμβάλει σημαντικά στην επίτευξη των στόχων αυτών. Το SESAR εστιάζεται τώρα στους στόχους για το 2020[9]:

- αύξηση της χωρητικότητας κατά 73% από το 2004·

- αντίστοιχη βελτίωση της ασφάλειας, ώστε, παρά την αύξηση της κίνησης, να μην αυξηθεί ο συνολικός αριθμός ατυχημάτων και σοβαρών ή επικίνδυνων συμβάντων οφειλόμενων στην ATM·

- μείωση των περιβαλλοντικών επιπτώσεων κατά 10% ανά πτήση σε σύγκριση με το 2005· και

- μείωση του κόστους ανά πτήση κατά 50% σε σύγκριση με το 2004.

Η συμβολή του SESAR στους κοινωνικούς στόχους που έχει θέσει η Επιτροπή θα εξετάζεται συνεχώς από την κοινή επιχείρηση SESAR και θα επικαιροποιείται με βάση τις μελλοντικές εκδόσεις του ρυθμιστικού σχεδίου ATM.

2.3.2. Περιβάλλον

Το πρόγραμμα SESAR, έχοντας δύο κύριους στόχους στο πεδίο του περιβάλλοντος, ανταποκρίνεται στην αύξηση της περιβαλλοντικής πίεσης και της σημασίας της στον κλάδο της ATM. Οι στόχοι αυτοί είναι οι εξής:

- να επιτευχθεί βελτίωση ως προς τις εκπομπές αερίων. Στόχος του σχεδίου SESAR για το 2020 είναι να επιτευχθεί εξοικονόμηση καυσίμων κατά 10% ανά πτήση αποκλειστικά από τις βελτιώσεις που θα επέλθουν στην ATM, ώστε να μειωθούν κατά 10% οι εκπομπές αερίων ανά πτήση·

- να βελτιωθεί η διαχείριση του θορύβου και των συνεπειών του : να εξασφαλισθεί ότι θα ελαχιστοποιηθεί στο μέγιστο βαθμό ανά πτήση.

Εάν κατά τη φάση ανάπτυξης εκτιμηθεί ότι δεν είναι δυνατόν να επιτευχθούν οι στόχοι που προαναφέρθηκαν με τη βελτίωση και μόνον της ATM, ο κατάλληλος συντονισμός του σχεδίου SESAR με την πρωτοβουλία «καθαρός ουρανός»[10] θα επιτρέψει τις αναγκαίες αντισταθμίσεις μεταξύ των δύο πρωτοβουλιών, ώστε να εξασφαλισθεί ότι με τη συνολική συμβολή τους οι περιβαλλοντικοί στόχοι θα παραμείνουν εφικτοί. Κάθε εξέλιξη όσον αφορά την προσδοκώμενη συμβολή του SESAR στη μείωση των περιβαλλοντικών επιπτώσεων από τις αερομεταφορές θα αντικατοπτρίζεται στις μελλοντικές εκδόσεις του ρυθμιστικού σχεδίου ATM.

2.3.3. Διαλειτουργικότητα και τυποποίηση

Κλειδί για την επιτυχία του SESAR είναι η διαλειτουργικότητα. Οι χρήστες του εναερίου χώρου έχουν δηλώσει με σαφήνεια ότι χρειάζονται για τις πτήσεις τους ανά τον κόσμο έναν και μόνον εξοπλισμό, ο οποίος να είναι διαλειτουργικός με οποιοδήποτε σύστημα ATM στο έδαφος: το SESAR στην Ευρώπη, το Nextgen στις Ηνωμένες Πολιτείες και κάθε επέκταση αυτών των δύο συστημάτων ή οποιαδήποτε ισοδύναμη τεχνολογική πρωτοβουλία στις άλλες περιοχές του κόσμου[11].

Η διαλειτουργικότητα απαιτεί διεθνώς συμφωνημένα πρότυπα και προδιαγραφές. Η φάση ανάπτυξης του SESAR θα προετοιμάσει το έδαφος από τεχνική άποψη για τον καθορισμό τους. Θα καταρτισθεί και θα τηρείται χάρτης πορείας, ο οποίος θα ενταχθεί ως ειδικό κεφάλαιο στο ρυθμιστικό σχέδιο ATM. Με τον χάρτη αυτόν οι εμπλεκόμενοι παράγοντες της ATM θα μπορούν να προβλέπουν και να συντονίζουν τις προσπάθειές τους για να καταστεί πιο εύκολη για τους σχετικούς οργανισμούς τυποποίησης η έγκριση τεχνικών προτάσεων για το SESAR, οι οποίες θα επέχουν θέση προτύπων και προδιαγραφών.

2.3.4. Εγκατάσταση

Η φάση εγκατάστασης του SESAR συνίσταται σε τρεις διαδοχικές δέσμες υλοποίησης που θα συνδυαστούν με επιχειρησιακές βελτιώσεις. Η εγκατάσταση των δεσμών υλοποίησης θα υποστηριχθεί από το υπάρχον κοινοτικό νομικό πλαίσιο (εκτελεστικοί κανόνες και κοινοτικές προδιαγραφές). Αυτός θα είναι ο κανονιστικός χάρτης πορείας, τον οποίο θα συντάξει η Επιτροπή και θα φροντίσει να είναι συνεπής με το ρυθμιστικό σχέδιο ATM.

Τα πορίσματα της φάσης ανάπτυξης, καθώς και οι εξελίξεις των αναγκών των αρμοδίων της ATM, απαιτούν συνεχή εκτίμηση αυτών των δεσμών υλοποίησης για να τύχουν της αποδοχής όλων των εμπλεκομένων παραγόντων.

Σήμερα, έχει τεθεί σε εφαρμογή η δέσμη υλοποίησης 1. Αποτελεί τη βάση στην οποία θα στηριχθούν τις επόμενες δέσμες υλοποίησης. Οι επιχειρησιακές βελτιώσεις που περιλαμβάνει θα επανεξετάζονται, ώστε να εξασφαλισθεί ότι θα εκπληρωθούν οι πλέον άμεσες προσδοκίες. Οι εξελίξεις της δέσμης υλοποίησης 1 θα ενσωματωθούν στις επικαιροποιήσεις του ρυθμιστικού σχεδίου ATM.

2.3.5. Επιχειρηματική ανάλυση

Οι εργασίες της φάσης καθορισμού του SESAR όσον αφορά την αρχική επιχειρηματική ανάλυση του έργου και την ανάλυση κόστους-αποτελέσματος πρέπει να επανεξετάζονται συνεχώς με βάση τις εξελίξεις του ρυθμιστικού σχεδίου ATM. Επίσης, δεν έχει πραγματοποιηθεί[12] ακόμη εκτίμηση των ειδικών μηχανισμών χρηματοδότησης για τη δέσμη 1. Πρέπει επίσης να γίνει επιχειρηματική ανάλυση όσον αφορά τα στρατιωτικά αεροσκάφη, τα μη επανδρωμένα αεροσκάφη, τη γενική αεροπορία, την ιδιωτική αεροπλοΐα, συμπεριλαμβανομένων των πολύ ελαφρών αεριωθουμένων και των ελικοπτέρων.

Η εμπέδωση της γενικής επιχειρηματικής ανάλυσης του SESAR και η εκτέλεση των ειδικών αναλύσεων πρέπει να ενταχθούν στις μελλοντικές εκδόσεις του ρυθμιστικού σχεδίου ATM.

2.3.6. Διαχείριση κινδύνων

Το Συμβούλιο κάλεσε την Επιτροπή να εξασφαλίσει ότι η κοινή επιχείρηση θα εφαρμόσει διαδικασία διαχείρισης κινδύνων[13]. Το ρυθμιστικό σχέδιο SESAR προσφέρει τη βάση για τη διαδικασία διαχείρισης κινδύνων με έγκαιρη ταυτοποίηση των υψηλών κινδύνων και τον προσδιορισμό των σχετικών δράσεων μετριασμού τους.

Όσον αφορά την εξυπηρέτηση, υψηλοί κίνδυνοι είναι:

- η έλλειψη ομοιογένειας στην εγκατάσταση της δέσμης υλοποίησης 1·

- η έλλειψη καθοδήγησης κατά τη φάση εγκατάστασης με συνέπεια την ανεπιτυχή εγκατάσταση των δεσμών υλοποίησης 2 και 3·

- η έλλειψη επενδύσεων στο SESAR από τους κύριους εμπλεκόμενους παράγοντες·

- η αποτυχία ή/και οι καθυστερήσεις στην ανάπτυξη ή την επικύρωση των προηγμένων τεχνολογιών που απαιτούνται για να υποστηριχθεί η νέα αντίληψη για την ATM·

- η αποτυχία ή/και οι καθυστερήσεις στην εφαρμογή του συστήματος διαχείρισης πληροφοριών όλου του συστήματος (System Wide Information Management).

Όσον αφορά τα θεσμικά και διαχειριστικά θέματα, υψηλοί κίνδυνοι είναι:

- η ανεπαρκής υποστήριξη των διεργασιών εγκατάστασης από το κανονιστικό πλαίσιο·

- η αποτυχία διαχείρισης των ανθρωπίνων πόρων σε περίοδο αλλαγής·

- η έλλειψη ευρωπαϊκού εναερίου χώρου ή ο καθυστερημένος αποκερματισμός του.

Για την αποτελεσματική διαχείριση των κινδύνων αυτών, καθορίσθηκαν περισσότερες από 40 δράσεις μετριασμού τους, από τις οποίες έχουν ήδη τεθεί σε εφαρμογή περισσότερες από 25 και αναμένεται ότι από αυτές θα αρχίσει να σημειώνεται μείωση των σημαντικών κινδύνων από το 2009[14]. Σε κάθε επικαιροποίηση του ρυθμιστικού σχεδίου ATM θα εξετάζονται οι κίνδυνοι μείζονος σημασίας και οι σχετικές δράσεις μετριασμού τους.

2.4. Έγκριση του ρυθμιστικού σχεδίου SESAR ως ρυθμιστικό σχέδιο ATM

Με βάση την εκτίμηση που προηγήθηκε, η Επιτροπή προτείνει στο Συμβούλιο να εγκρίνει το ρυθμιστικό σχέδιο SESAR ως ρυθμιστικό σχέδιο ATM[15]. Η έγκριση του ρυθμιστικού σχεδίου SESAR ως αρχικό ρυθμιστικό σχέδιο ATM δεν συνεπάγεται περαιτέρω δέσμευση από πλευράς των κρατών μελών, πέραν εκείνης που αναφέρεται στο ψήφισμα του Συμβουλίου σχετικά με την έναρξη της φάσης ανάπτυξης του ρυθμιστικού σχεδίου SESAR[16].

3. Διαχείριση του Ρυθμιστικού Σχεδίου ATM

Επειδή το ρυθμιστικό σχέδιο είναι ένα υπό εξέλιξη έγγραφο, θα συμφωνηθεί η διαδικασία έγκρισης των μελλοντικών επικαιροποιήσεών του. Αυτό είναι άκρως σημαντικό, διότι οι επικαιροποιήσεις του ρυθμιστικού σχεδίου ATM θα εγκριθούν από το διοικητικό συμβούλιο της κοινής επιχείρησης SESAR[17].

3.1. Η πρώτη έγκριση του ρυθμιστικού σχεδίου ATM

Η όλη διαδικασία αρχίζει με την έγκριση του ρυθμιστικού σχεδίου SESAR ως αρχικού ρυθμιστικού σχεδίου ATM από το Συμβούλιο. Κατόπιν, θα ακολουθήσουν τα εξής στάδια:

- η Επιτροπή θα κοινοποιήσει το ρυθμιστικό σχέδιο ATM στο Ευρωπαϊκό Κοινοβούλιο προς ενημέρωσή του[18]·

- η Επιτροπή θα ενημερώσει την κοινή επιχείρηση SESAR σχετικά με την έγκριση του ρυθμιστικού σχεδίου ATM·

- το διοικητικό συμβούλιο θα εγκρίνει το ρυθμιστικό σχέδιο ATM που θα έχει εγκρίνει προηγουμένως το Συμβούλιο[19].

3.2. Κύκλος ζωής του ρυθμιστικού σχεδίου ATM

Με την έγκριση του ρυθμιστικού σχεδίου ATM από το διοικητικό συμβούλιο, η κοινή επιχείρηση θα έχει πλέον την απαραίτητη βάση για να καθορίσει το πρόγραμμα εργασίας της.

Το ρυθμιστικό σχέδιο ATM εισέρχεται στη συνέχεια στον κανονικό κύκλο ζωής του, κατά τη διάρκεια του οποίου η κοινή επιχείρηση SESAR αναλαμβάνει τη διαχείριση του ρυθμιστικού σχεδίου ATM. Κάθε φορά που είναι έτοιμη να εξετασθεί από το διοικητικό συμβούλιο[20] μια σημαντική επικαιροποίηση[21] του ρυθμιστικού σχεδίου ATM θα ακολουθούνται τα εξής στάδια:

- Όταν μια σημαντική επικαιροποίηση του ρυθμιστικού σχεδίου ATM είναι έτοιμη να εξετασθεί από το διοικητικό συμβούλιο, διαβιβάζεται σε όλα τα μέλη του και στην Επιτροπή.

- Η επικαιροποίηση του ρυθμιστικού σχεδίου ATM, όπως έχει προταθεί από την κοινή επιχείρηση SESAR, υποβάλλεται από την Επιτροπή στην επιτροπή ενιαίου ουρανού με σκοπό την τοποθέτηση της Κοινότητας επί της πρότασης[22]. Μέσω της διαβούλευσης αυτής, τα κράτη μέλη συνεχίζουν να ασκούν τον έλεγχό τους στο ρυθμιστικό σχέδιο ATM και την εκτέλεσή του.

- Η θέση της Κοινότητας εκφράζεται από την Επιτροπή στο διοικητικό συμβούλιο, κατά την ψηφοφορία για την έγκριση επικαιροποίησης του ρυθμιστικού σχεδίου ATM[23].

4. Εφαρμογή του Ρυθμιστικού Σχεδίου ATM

Η κοινή επιχείρηση SESAR αναλαμβάνει την εφαρμογή του ρυθμιστικού σχεδίου ATM[24].

Η Επιτροπή υποβάλλει τακτικά στο Συμβούλιο και το Ευρωπαϊκό Κοινοβούλιο εκθέσεις σχετικά με την πρόοδο που σημειώνει η κοινή επιχείρηση στην εφαρμογή του ρυθμιστικού σχεδίου ATM[25].

Η Επιτροπή παρακολουθεί επίσης τον ειρμό του με το Συνολικό Πρόγραμμα Εφαρμογής του ΔΟΠΑ.

5. Συμπέρασμα

Το ρυθμιστικό σχέδιο ATM είναι η καίρια συνιστώσα στην εφαρμογή του ενιαίου ευρωπαϊκού ουρανού. Η έγκρισή του θα επιταχύνει την τεχνολογική εξέλιξη των υπαρχόντων συστημάτων ATM που χρειάζεται επειγόντως για να υποστηριχθεί η νέα αντίληψη για τα SESAR ATM και η σημαντικότατη συμβολή τους στην επίτευξη των κοινωνικών στόχων του ενιαίου ευρωπαϊκού ουρανού.

Η Επιτροπή καλεί το Συμβούλιο να εγκρίνει το ρυθμιστικό σχέδιο SESAR ως αρχικό ρυθμιστικό σχέδιο ATM και τη διαδικασία επικαιροποίησης του ρυθμιστικού σχεδίου ATM.

ΠΑΡΑΡΤΗΜΑ A

Σύνοψη του Ρυθμιστικού Σχεδίου ATM: Δέσμες υλοποιησησ του SESAR και Επίπεδα Υπηρεσιών

Το συνολικό πρόγραμμα ανάπτυξης και εγκατάστασης του SESAR και το αντίστοιχο δίκτυό του εκτίθενται στο κάτωθι διάγραμμα 1.

[pic]

Διάγραμμα 1 – Σύνοψη του γενικού προγράμματος

Οι υπηρεσίες επιπέδου 0 έως 5 περιγράφονται συνοπτικά στον κάτωθι πίνακα.

Service levels | 0 | 1 | 2 | 3 | 4 | 5 |

Key achievements | Rolling out best practises | Preparing trajectory based operations | Implementing net-centric trajectory management | Achieving advanced automation on a shared trajectory environment | Extending operations with advanced separation modes | Accommodating full 4 dimension trajectory management based on user preferred routes |

Key dates[26] | Now / 2012 | 2009 / 2013 | 2013 / 2019 | 2017 / 2020 | 2020/2025 | From 2025 |

Examples of operational improvements[27] | Continuous descent approach Flexible air traffic control sectors Continuous climb departure Initial data-link Automatic flight conformance monitoring Basic departure management Arrival management Ground based safety nets Runway occupancy time optimisation techniques | Interactive rolling network operations plan Manual user driven prioritisation process Arrival/departure management integration Airborne traffic awareness in flight and on ground Airborne and on ground traffic separation Improved low visibility procedure | Full set of complexity management tools Airborne spacing, sequencing and merging 2 dimension precision trajectory clearances on pre-defined routes Automatic surface movement planning and routing Separation adjustment based on wake vortex detection | Dynamic terminal areas and flexible military areas Dynamic air traffic flow management using reference business trajectory Dynamic reference business trajectory revision using data-link 2 dimension precision trajectory clearances on user preferred routes 3 dimension precision trajectory clearances on pre-defined routes Full set of advanced controllers tools Automatic airborne separation | Dynamic mobile areas Free routing outside terminal areas 3 dimension precision trajectory clearances on user preferred routes Delegation of the separation 1 to 1 aircraft for crossing/passing manoeuvres Advanced safety nets with full compatibility between ground based and airborne tools Use of synthetic vision in low visibility conditions Remotely controlled aerodrome | Real time adaptation of air traffic control sectors Aircraft spacing self adjustment based on wake vortex detection Delegation of the separation 1 to several aircraft 4 dimension precision trajectory clearances on user preferred routes |

Table 1: overview of SESAR service levels 0 to 5

[1] Ψήφισμα του Συμβουλίου για την ανάπτυξη του SESAR που εκδόθηκε στις 9 Oκτωβρίου 2008, άρθρα 5 και 9.

[2] Κανονισμός αριθ. 219/2007 του Συμβουλίου, της 27ης Φεβρουαρίου 2007, άρθρο 5 παράγραφος 1.

[3] Ψήφισμα του Συμβουλίου για την ανάπτυξη του SESAR που εκδόθηκε στις 9 Oκτωβρίου 2008, άρθρο 6.

[4] Ψήφισμα του Συμβουλίου για την ανάπτυξη του SESAR που εκδόθηκε στις 9 Oκτωβρίου 2008, άρθρο 7.

[5] Tα 6 κύρια παραδοτέα από τη φάση καθορισμού του SESAR είναι: Π1- Το πλαίσιο για τις αερομεταφορές (αριθ. αναφοράς V3.0, Ιούλιος 2006)· Π2- Στόχοι επιδόσεων (αριθ. αναφοράς DLM-0607-001-02-00a, Δεκέμβριος 2006)· Π3- Η επιδιωκόμενη αρχή σχεδιασμού για την ATM (αριθ. αναφοράς DLM-0612-001-02-00a, Σεπτέμβριος 2007)· Π4- Η ακολουθία εγκατάστασης αριθ. αναφοράς DLM-0706-001-02-00, Ιανουάριος 2008)· Π5 ρυθμιστικό σχέδιο (αριθ. αναφοράς DLM-0710-001-02-00, Aπρίλιος 2008)· Π6- Πρόγραμμα εργασίας της περιόδου 2008-2013 (αριθ. αναφοράς DLM-0710-002-02-00, Aπρίλιος 2008)· η μεταφόρτωσή τους είναι δυνατή από τη διεύθυνση https://www.atmmasterplan.eu

[6] Αντίληψη λειτουργίας είναι μια αναλυτική περιγραφή του τρόπου με τον οποίο εφαρμόζεται μια επιχειρησιακή ιδέα. Προσδιορίζει λειτουργίες και διαδικασίες, και τις αντίστοιχες αλληλεπιδράσεις τους και ροές πληροφοριών, υπεισερχόμενους παράγοντες, το ρόλο τους και τις αρμοδιότητές τους.

[7] Ο συλλογικός προγραμματισμός θα ενισχυθεί με σύστημα ενημέρωσης του συστήματος (SWIM), το οποίο θα παρέχει σχετικές επικαιροποιημένες πληροφορίες σε όλους τους ενδιαφερόμενους.

[8] Σύμφωνα με το Ψήφισμα του Συμβουλίου για την ανάπτυξη του SESAR που εγκρίθηκε στις 9 Oκτωβρίου 2008, άρθρο 4.

[9] Π5 SESAR – Ρυθμιστικό σχέδιο SESAR (αριθ. αναφοράς DLM-0710-001-02-00, Aπρίλιος 2008) §2.1.1· Η επίτευξη των επιδόσεων αυτών θα εκτιμηθεί με βάση κύριους δείκτες επιδόσεων που έχουν καθορισθεί για το πρόγραμμα SESAR και απορρέουν από τα πρότυπα του ΔΟΠΑ. Παραδείγματα: Πτήσεις IFR ετησίως στην Ευρώπη (μεταφορική ικανότητα), συνολικό κόστος εν πτήσει (οικονομική απόδοση), τακτικές πτήσεις που αναχωρούν στην ώρα τους (αποτελεσματικότητα). Υπάρχουν και άλλοι κύριοι δείκτες για την εκτίμηση της ευελιξίας, της προβλεψιμότητας, της ασφάλειας και της περιβαλλοντικής βιωσιμότητας (βλ. Π5 §2.1).

[10] Ο Καθαρός Ουρανός είναι μια κοινή πρωτοβουλία στο πεδίο της τεχνολογίας, με την οποία θα αναπτυχθούν καινοτόμες τεχνολογίες με σκοπό να βελτιωθούν αισθητά οι επιπτώσεις των αερομεταφορών στο περιβάλλον. Περισσότερες πληροφορίες: http://www.cleansky.eu

[11] Έκβαση του φόρουμ του ΔΟΠΑ για την Ολοκλήρωση και την Εναρμόνιση των NextGen και SESAR στο παγκόσμιο πλαίσιο ATM, το οποίο πραγματοποιήθηκε στο Μόντρεαλ από τις 8 έως τις 10 Σεπτεμβρίου 2008.

[12] Μη επιστρεπτέες επιχορηγήσεις, αναστολή των αποσβέσεων, χρηματοοικονομικά κίνητρα.

[13] Ψήφισμα του Συμβουλίου για την ανάπτυξη του SESAR που εκδόθηκε στις 9 Oκτωβρίου 2008, άρθρο 9.

[14] Π5 SESAR – Γενικό πρόγραμμα SESAR (αριθ. αναφοράς DLM-0710-001-02-00, Aπρίλιος 2008) §5.

[15] Όπως απαιτείται σύμφωνα με το άρθρο 1 παράγραφος 2 του κανονισμού αριθ. 219/2007 του Συμβουλίου, της 27ης Φεβρουαρίου 2007, για τη σύσταση της κοινής επιχείρησης SESAR.

[16] Ψήφισμα του Συμβουλίου για την ανάπτυξη του SESAR που εκδόθηκε στις 9 Oκτωβρίου 2008.

[17] Κανονισμός αριθ. 219/2007 του Συμβουλίου, της 27ης Φεβρουαρίου 2007, παράρτημα σημείο 5.1.α

[18] Κανονισμός αριθ. 219/2007 του Συμβουλίου, της 27ης Φεβρουαρίου 2007, άρθρο 1 παράγραφος 3.

[19] Κανονισμός αριθ. 219/2007 του Συμβουλίου, της 27ης Φεβρουαρίου 2007, παράρτημα σημείο 5.1.α.

[20] Στο πρόγραμμα εργασίας της, η κοινή επιχείρηση SESAR έχει συμπεριλάβει σύνολο εργασιών ειδικά για τη συντήρηση του ρυθμιστικού σχεδίου ATM (WP C). Αυτό το σύνολο εργασιών είναι σύμφωνο με τις υψηλού επιπέδου διαδικασίες που περιγράφονται στην παρούσα ανακοίνωση.

[21] Ως σημαντική αλλαγή νοείται μια αλλαγή, η οποία έχει επιπτώσεις στις επενδύσεις (κόστος), τις επιδόσεις (οφέλη) ή τα χρονοδιαγράμματα. Τις μη σημαντικές αλλαγές πραγματεύεται εσωτερικά η κοινή επιχείρηση SESAR. Η διαδικασία για τις μη σημαντικές επικαιροποιήσεις είναι εκτός πεδίου εφαρμογής της παρούσας ανακοίνωσης.

[22] Κανονισμός αριθ. 219/2007 του Συμβουλίου, της 27ης Φεβρουαρίου 2007, άρθρο 5 παράγραφος 4 και απόφαση αριθ. 1999/468/ΕΚ του Συμβουλίου της 28ης Ιουνίου 1999.

[23] Κανονισμός αριθ. 219/2007 του Συμβουλίου, της 27ης Φεβρουαρίου 2007, παράρτημα σημείο 4.6.

[24] Κανονισμός αριθ. 219/2007 του Συμβουλίου, της 27ης Φεβρουαρίου 2007, άρθρο 1 παράγραφος 5 και ψήφισμα του Συμβουλίου για την ανάπτυξη του SESAR που εκδόθηκε στις 9 Oκτωβρίου 2008, άρθρο 9.

[25] Κανονισμός αριθ. 219/2007 του Συμβουλίου, της 27ης Φεβρουαρίου 2007, άρθρο 3.

[26] Two dates are presented for each service level. The first date means some features of the service level are available in some specific areas. The second date means full service level is available in most areas.

[27] Refer to SESAR D5 - SESAR Master Plan (ref. DLM-0710-001-02-00, April 2008) §3 for full list of operational improvements arranged by lines of changes